b'\n_START_ARTICLE_\nLeonova dru\xc5\xbeba\n_START_PARAGRAPH_\nLeonova dru\xc5\xbeba je bilo na priporo\xc4\x8dilo pape\xc5\xbea Leona XIII. v Ljubljani ustanovljeno katoli\xc5\xa1ko znanstveno dru\xc5\xa1tvo._NEWLINE_Leonova dru\xc5\xbeba je bila ustanovljena 19. novembra 1896. Prvi predsednik je bil Janez Kulavic, podpredsednik J.E. Krek, tajnik A. U\xc5\xa1eni\xc4\x8dnik. Dru\xc5\xa1tvo je izdajalo znanstveno glasilo Katoli\xc5\xa1ki obzornik._NEWLINE_\xc4\x8clani dru\xc5\xa1tva so prirejali javna predavanja, besedila predavateljev pa skupaj z razpravami in ocenami objavljali v Katoli\xc5\xa1kem obzorniku, katerega naslednik je leta 1901 postala revija \xc4\x8cas._NEWLINE_\xc4\x8clani so si prizadevali za ustanovitev univerze in akademije znanosti v Ljubljani. Univerza s teolo\xc5\xa1ko fakulteto je za\xc4\x8dela delovati 1919, 1920 so ustanovili bogoslovsko-znanstveni odsek, ki se je preimenoval v Bogoslovski akademijo. Po letu 1945 sta Leonovo dru\xc5\xa1tvo in Bogoslovna akademija prenehali delovati. Slovenski teolo\xc5\xa1ki profesorji v Rimu so 1978 ustanovili Slovensko bogoslovsko akademijo, ki redno prireja simpozije, zbornike predavanj pa izdaja Mohorjeva dru\xc5\xbeba v Celju.'